Foto: Kleuter kritiek beseer in PTA-ongelukFoto: ER24 ŉ Driejarige kind is in ŉ kritieke toestand in ŉ Pretoriase hospitaal nadat ŉ taxi Maandagoggend vroeg teen ŉ stilstaande voertuig gebots het. “ŉ Gesin van vier mense het omstreeks 04:30 van die Moloto-pad, noord van Pretoria, afgetrek om ŉ bietjie te rus toe ‘n taxi die voertuig reg van voor getref het,” het Vanessa Jackson, ŉ woordvoerder van ER24, gesê. “Die pa van die gesin was buite die voertuig toe die ongeluk plaasgevind het. Die ma, hul 14-jarige dogter en die kleuter was in die voertuig. Albei voertuie is erg deur die botsing beskadig. Die kleuter is uit die voertuig geslinger en is in ŉ ernstige toestand langs die wrak aangetref. Die kleuter is na ŉ nabygeleë hospitaal gehaas vir noodbehandeling. Die ma en dogter het geringe beserings opgedoen en is ook hospitaal toe geneem,” het Jackson gesê. Volgens Jackson is niemand in die taxi beseer nie. Die polisie ondersoek die oorsaak van die ongeluk.